CNN: Politidrapsmann skal ha filmet angrep
Et samboerpar, som begge var ansatt i politiet, ble mandag drept i det som av franske myndigheter blir beskrevet som et terrorangrep. Den 25 år gamle gjerningsmannen Larossi Abballa, som var nabo med familien, ble skutt og drept da politiet stormet leiligheten der han holdt kvinnen og parets tre år gamle sønn som gisler. Nå er ytterligere to personer pågrepet i saken. De to har forbindelser til 25-åringen, sier en ikke navngitt politikilde til nyhetsbyrået AFP. Pågripelsene ble kunngjort ved 12-tiden tirsdag.Abballa skal ha sverget troskap til IS-lederen Abu Bakr al-Baghdadi og truet med å drepe alle ikke-troende, opplyser statsadvokaten i Paris, Francois Molins, ifølge nyhetsbyrået Reuters. På en pressekonferanse sier Molins at Abballa fortalte dette til politiet før han ble skutt og drept. Under etterforskningen har politiet funnet en dødsliste med personer som 25-åringen anså som mål. På listen står det både journalister, politifolk og andre offentlig kjente personer, blant annet flere rappere. Kilder tett på etterforskningen hevder overfor CNN at gjerningmannen også skal ha live-sendt angrepet på Facebook. I videoen skal han ifølge samme kanal ha kommet med flere trusler mot den pågående EM-turneringen i landet. Han skal blant annet ha uttalt at EM i Frankrike «vil bli som en kirkegård». Ifølge AP, som også siterer to kilder innad i etterforskningen på det samme, skal kontoen nå ha blitt sperret. En av de to kildene sier videre at angriperen underveis stanset opp og lurte på hva han skulle gjøre med politiekteparets tre år gamle sønn.Vitner har forklart at gjerningsmannen ropte «Allahu Akbar» (Gud er stor) mens han gjentatte ganger knivstakk politimannen. Deretter forskanset han seg inne i politimannens leilighet med hans samboer og sønn som gisler. Da politiet stormet boligen ble kvinnen funnet død, mens treåringen var uskadet. Det er ikke kjent hvordan kvinnen ble drept. Angriperen skal selv ha fortalt politiet at han var tilknyttet IS, og det selvoppnevnte IS-tilknyttede propagandaorganet Amaq viste tidlig tirsdag morgen til en ikke navngitt kilde som sier angriperen var tilknyttet terrororganisasjonen og at IS påtar seg skylden for angrepet. Nyhetbyrået AFP skriver også at mannen tidligere skal ha vært dømt for ha koblinger til jihadister. Ifølge BFMTV ble mannen i 2013 dømt til tre års fengsel for å ha deltatt i forberedelse til en mulig terrorhandling i Pakistan. Kilde: VG/NTB
Statsadvokaten i Paris sier drapsmannen Larossi Abballa (25) live-streamet angrepet på et politiektepar på Facebook. I ettertid har også politiet funnet det de beskriver som en dødsliste hos 25-åringen.